Вайн Эльзаса даима кханенга тоьттура Iилма Iамор – иза цуьнан йоккха дакъазалла ю. ХIинца церан бакъо ма ю вайга ала: И муха ду? Аш шаьш французаш ду ма боху, ткъа шуна шайн мотт ца хаьа, шайн маттахь язъян а, еша а ца хаьа! Цу тIехь кхечарел бехке вац хьо, Франц, сан кIант! Вай массара а ваьшкара бехк баккха хьакъ ду. Шун дай-нанойн башха бала болуш а бацара шун дешарца. Аш миччахьа болх бичхьана, аш чу ахча деъчахьана, тоьаш бара уьш. Ас сайгара бехк ца боккху моьтту шуна? Сайн бешахь шуьга сих-сиха зезагашна хи ца доттуьйтура ас, шуна хьеха а ца хьоьхуш? Сайна чIара лаца ваха дагадеъча, дIа ца хоьцура ас шу?!